DOI: 10.14457/tu.the.2020.923
title: การศึกษาความเป็นไปได้ของโครงการธุรกิจในการลงทุนสร้างเชนร้านกาแฟระหว่างร้านคาเฟ่อเมซอนและร้านอินทนิลในอำเภอพระนครศรีอยุธยา

description: แนวโน้มการบริโภคกาแฟของคนไทยยังคงเพิ่มขึ้นอย่างต่อเนื่องเฉลี่ยร้อยละ 15 หรือประมาณ 300 แก้วต่อคนต่อปี อีกทั้งอัตราการเติบโตของกาแฟสด (Fresh coffee) และกาแฟสำเร็จรูป (Instant coffee) เพิ่มขึ้นอย่างต่อเนื่องทุกปี ทำให้อุตสาหกรรมกาแฟมีความน่าสนใจในการลงทุน แต่อย่างไรก็ตามจำนวนผู้เล่นในตลาด ทั้งเชนร้านกาแฟ (Chain Cafés/Bars) และร้านกาแฟแบบอินดี้ (Independent Cafés/Bars) มีจำนวนเพิ่มขึ้นและส่งผลให้การแข่งขันในธุรกิจร้านกาแฟมีความรุนแรงเพื่อช่วงชิงส่วนแบ่งตลาดกรอบแนวคิดของการค้นคว้าอิสระฉบับนี้เริ่มจากการศึกษาความเป็นไปได้ของการลงทุนในธุรกิจร้านกาแฟ โดยการเปรียบเทียบความน่าสนใจระหว่างเชนร้านกาแฟกับร้านกาแฟแบบอินดี้ว่าแบบไหนมีความน่าสนใจมากกว่ากัน จากนั้นศึกษาผู้เล่นในตลาดเพื่อการลงทุนซื้อแฟรนไชส์ เมื่อได้แบรนด์กาแฟในดวงใจแล้ว ขั้นตอนถัดไปจึงจะศึกษาและวิเคราะห์ความเป็นไปได้ในด้านต่าง ๆ เช่น ความเป็นไปได้ทางการตลาด (Market Feasibility) ความเป็นไปได้ทางด้านการปฏิบัติงาน (Operational Feasibility) ความเป็นไปได้ด้านเทคนิค (Technical Feasibility) และความเป็นไปได้ทางด้านเศรษฐศาสตร์ (Economic Feasibility) รวมถึงความอ่อนไหวของโครงการ (Sensitivity Analysis) ทั้ง 3 ระดับ เพื่อทราบถึงผลกระทบด้านรายรับและกำไร เพื่อความเป็นไปได้ในการลงทุน ได้แก่ สถานการณ์ปกติ (Base Case) สถานการณ์ดีที่สุด (Best Case) และสถานการณ์เลวร้ายที่สุด (Worst Case) ก่อนที่จะตัดสินใจลงทุนหรือไม่ลงทุนจากการศึกษาข้อมูล และวิเคราะห์แล้ว เชนกาแฟมีความน่าสนใจลงทุนมากกว่าร้านกาแฟแบบอินดี้เนื่องจาก มีกำไรจากการดำเนินการที่สูงกว่า ซึ่งเกิดจากปัจจัยต่าง ๆ เช่น ผู้บริโภคมีการรับรู้ถึงแบรนด์มากกว่า มีอำนาจในการต่อรองกับซัพพลายเออร์ (Supplier) มากกว่าเนื่องจากมีการสั่งซื้อวัตถุดิบในปริมาณมาก (Large Volume) ทั้งยังมีเส้นโค้งแห่งความรู้ (Learning Curve) ที่สั้นกว่าทำให้มีความรวดเร็วในการเริ่มต้นธุรกิจ แต่ก็มีข้อเสียในเรื่องการตัดสินใจ (Limited Decision) บางประการที่จะต้องได้รับการอนุญาตจากแฟรนไชส์ซอ (Franchisor) หรือผู้เป็นเจ้าของตราหรือเครื่องหมายการค้าหรือบริการก่อนเมื่อเปรียบเทียบแบรนด์กาแฟ ที่ดำเนินธุรกิจเชนร้านกาแฟ ที่ให้บริการอาหารและเครื่องดื่ม และเป็นผู้ค้าน้ำมันเชื้อเพลิงในสถานีบริการเชื้อเพลิงที่มีจำนวนสถานีบริการครอบคลุมทุกจังหวัดทั่วประเทศ มีเพียงสองแบรนด์ คือ คาเฟ่ อเมซอน และอินทนิล เหตุผลที่เลือกแบรนด์อินทนิล คือใช้เมล็ดกาแฟสด อาราบิก้า 100% ใช้แก้วรักษ์โลกไบโอพลาสติก และมีค่าใช้จ่ายในการก่อสร้างร้านที่ถูกกว่า รวมถึงค่าใช้จ่ายในการสั่งซื้ออุปกรณ์และวัตถุดิบความเป็นไปได้ทางด้านการปฏิบัติงาน (Operational Feasibility) ในการออกแบบและก่อสร้างร้านกาแฟบนพื้นที่เชิงพาณิชย์ ในอำเภอพระนครศรีอยุธยา มาในแนวคอนเสป “Welcome to the Old City” ยินดีต้อนรับสู่เมืองเก่า ได้รับแรงบันดาลใจมากจากสาขาที่ตั้งอยู่ในอุทยานประวัติศาสตร์อินทนิล สาขาพระนารายณ์ราชนิเวศน์ จ.ลพบุรี ที่ประสบความสำเร็จ โดยพื้นที่โครงการทั้งหมด เท่ากับ 235 ตารางเมตร พื้นที่ในการก่อสร้างร้าน เท่ากับ 54 ตารางเมตร ซึ่งมีเค้าโครงแบบสมัยก่อน มีสไตล์ที่เรียบง่ายคง รูปแบบภายในร้านยังคง CI ของร้านอินทนิล นับเป็นการสร้างแลนมาร์คสำคัญแห่งใหม่สำหรับเช็คอินและถ่ายภาพ ให้ความรู้สึกเหมือนแขกที่มาเยือนกรุงเก่า กลุ่มลูกค้า (Customer Segment) บริเวณรอบข้างของโครงการแบ่งเป็นกลุ่มลูกค้าสัญจรผ่านหน้าโครงการ คนในพื้นที่อำเภอพระนครศรีอยุธยา และนักท่องเที่ยว อีกทั้งกลุ่มลูกค้าบางส่วนที่เดินทางมายัง ที่ว่าการอำเภอพระนครศรีอยุธยา ห่างจากที่ตั้งของโครงการเพียง 900 เมตร เพื่อมาติดต่องานราชการ เช่น การทำบัตรใหม่หรือต่ออายุบัตรประชาชน รวมถึงการทะเบียนราษฎร์ เป็นต้นความเป็นไปได้ทางการตลาด (Market Feasibility) การประมาณการยอดขายอ้างอิงจากกลุ่มลูกค้าที่คาดว่าจะมาใช้บริการ และมูลค่าในการจ่ายเพื่อซื้อสินค้าใน 1 ครั้ง (Basket Size) ในแต่ละหมวดหมู่ของสินค้า เช่น เครื่องดื่ม อาหาร และสินค้าพรีเมี่ยม/สินค้าที่ระลึก คาดว่าอย่างน้อยใน 1 วัน และมียอดขายจากการขายเครื่องดื่ม ประมาณ 150 แก้ว เบเกอรี่ 30 ชิ้น และสินค้าพรีเมี่ยม/สินค้าที่ระลึก 5 ชิ้น ความเป็นไปได้ด้านเทคนิค (Technical Feasibility) กล่าวถึงต้นทุนต่าง ๆ เช่น ต้นทุนวัตถุดิบ (Raw Material Cost) ต้นทุนค่าแรงทางตรง (Direct Labor Cost) และค่าใช้จ่ายในการผลิต (Overhead Cost) ของการสร้างและบริหารร้านกาแฟ เพื่อใช้กำหนดข้อสมมติฐานทางการเงิน และควบคุมปริมาณรายจ่าย รวมถึงการแบ่งสรรปันส่วนทรัพยากรอย่างมีประสิทธิภาพและความเป็นไปได้ทางด้านเศรษฐศาสตร์ (Economic Feasibility) ผลการศึกษาความเป็นไปได้ของโครงการธุรกิจในการลงทุนสร้างเชนร้านกาแฟร้านอินทนิลในอำเภอพระนครศรีอยุธยา ด้วยเงินลงทุนเริ่มต้น 3,150,000 บาท โดยแบ่งเป็นเงินลงทุนในส่วนของเจ้าของจำนวน 1,050,000 บาท และเงินลงทุนจากการกู้ยืมจากธนาคาร 2,100,000 บาท ด้านความเป็นไปได้ทางด้านเศรษฐศาสตร์ และความอ่อนไหวของโครงการ ผลสรุป โครงการนี้มีความเป็นไปได้ในการลงทุน เนื่องจากมีมูลค่าปัจจุบันสุทธิ (NPV) เป็นบวก เท่ากับ 2,284,543.88 บาท อัตราผลตอบแทนภายใน (IRR) เท่ากับ 17% ระยะเวลาคืนทุน (Payback Period) 3 ปี 8 เดือนทั้งนี้จากการทดสอบความอ่อนไหวของโครงการจากการจำลองสถานการณ์ต่าง ๆ หาก สถานการณ์โรคโควิด-19 ดีขึ้น สภาพเศรษฐกิจของประเทศไทยฟื้นตัวอย่างรวดเร็วจากการช่วยเหลือและสนับสนุนจากภาครัฐและเอกชน ในกรณีสถานการณ์ดีที่สุด (Best Case) มีมูลค่าปัจจุบันสุทธิ (NPV) เป็นบวก เท่ากับ 2,736,020.91 บาท อัตราผลตอบแทนภายใน (IRR) เท่ากับ 20% ระยะเวลาคืนทุน (Payback Period) 3 ปี 6 เดือน ซึ่งก็ยังมีความน่าลงทุนในการพัฒนาโครงการเนื่องจากอัตราผลตอบแทนภายใน (IRR) ทั้ง 2 สถานการณ์ มากกว่าต้นทุนทางการเงิน (WACC) เท่ากับ 5.70% เทียบกับในกรณีสถานการณ์ดีที่เลวร้ายที่สุด (Worst Case) มีมูลค่าปัจจุบันสุทธิ (NPV) เป็นบวก เท่ากับ 237,220.31 บาท อัตราผลตอบแทนภายในติดลบ (IRR) เท่ากับ -2% ระยะเวลาคืนทุน (Payback Period) 6 ปี 4 เดือน กล่าวได้ว่าโครงการนี้มีความไม่น่าลงทุน เนื่องจากผลตอบแทนไม่ครอบคลุมต้นทุนของโครงการปัจจัยที่เป็นเงื่อนไขแห่งความสำเร็จหรือล้มเหลวของธุรกิจทำเลที่ตั้ง คุณภาพของอาหารและเครื่องดื่ม คุณภาพของการบริการ การทำการตลาด หากผลประกอบการไม่เป็นไปตามเป้าหมาย การจัดทำกลยุทธ์ทางการตลาด/แผนฉุกเฉิน ตาม Business Model Canvas จะช่วยให้ธุรกิจสามารถวางแผนพัฒนาธุรกิจ และแก้ไขข้อบกพร่องที่เป็นอยู่ได้ ซึ่งสามารถมองเห็นทั้ง 360 องศา